
KĖDAINIŲ RAJONO SAVIVALDYBĖS TARYBA

SPRENDIMAS
DĖL DOTNUVOS SLAUGOS NAMŲ NUOSTATŲ PATVIRTINIMO

2024 m. birželio 28 d. Nr. TS-233
Kėdainiai


Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, 7 straipsnio 6 dalimi, Kėdainių rajono savivaldybės taryba  n u s p r e n d ž i a:
1. Patvirtinti Dotnuvos slaugos namų nuostatus (pridedama).
1. Įgalioti Dotnuvos slaugos namų direktorių pasirašyti nuostatus, pateikti juos Juridinių asmenų registro tvarkytojui ir atlikti kitus su šiuo pavedimu susijusius veiksmus.
2. Nustatyti, kad šio sprendimo 1 punkte nurodyti nuostatai įsigalioja nuo jų įregistravimo Juridinių asmenų registre dienos.
4. Pripažinti netekusiu galios Kėdainių rajono savivaldybės tarybos 2021 m. gruodžio 17 d. sprendimą Nr. TS-334 „Dėl Dotnuvos slaugos namų nuostatų patvirtinimo“ įregistravus 1 punkte nurodytus nuostatus Juridinių asmenų registre.



Savivaldybės meras       	                                                                                     Valentinas Tamulis
			
























PATVIRTINTA 
              	Kėdainių rajono savivaldybės tarybos 
              	2024 m. birželio 28 d. sprendimu Nr. TS-233

DOTNUVOS SLAUGOS NAMŲ NUOSTATAI

I SKYRIUS
BENDROSIOS NUOSTATOS

1. Dotnuvos slaugos namų nuostatai (toliau – nuostatai) reglamentuoja Dotnuvos slaugos namų (toliau – Slaugos namai) teisinę formą, priklausomybę, savininką, savininko teises ir pareigas įgyvendinančią instituciją, veiklos teisinį pagrindą, sritis, rūšis, tikslus, uždavinius, funkcijas, Slaugos namų teises ir pareigas, veiklos organizavimą ir valdymą, darbo apmokėjimo tvarką, atestaciją, slaugos namų turtą, lėšas, jų naudojimo tvarką ir finansinės veiklos kontrolę, veiklos priežiūrą, reorganizavimo, pertvarkymo,  likvidavimo tvarką.
2. Slaugos namų pavadinimas – Dotnuvos slaugos namai. Slaugos namai įregistruoti valstybinės įmonės Registrų centro Kauno filiale. Kodas 193037766.
3. Įsteigimo data: Slaugos namai įsteigti 1995 m. spalio 27 d.
4. Teisinė forma – biudžetinė įstaiga.
5. Priklausomybė – savivaldybės.
6. Savininkas – Kėdainių rajono savivaldybė (klasifikatoriaus kodas 111103885).
            7. Savininko teises ir pareigas įgyvendinanti institucija – Kėdainių rajono savivaldybės taryba ir meras.
            8. Slaugos namai yra viešasis juridinis asmuo, turintis antspaudą su pavadinimu ir atsiskaitomąsias sąskaitas Lietuvos Respublikos įregistruotuose bankuose.
9. Slaugos namai savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, socialinės apsaugos ir darbo ministro, Kėdainių rajono savivaldybės tarybos sprendimais, administracijos direktoriaus įsakymais, kitais teisės aktais ir šiais nuostatais.

II SKYRIUS
SLAUGOS NAMŲ TIKSLAI, UŽDAVINIAI, VEIKLOS SRITYS IR RŪŠYS, FUNKCIJOS 

10. Slaugos namų veiklos tikslas – teikti senyvo amžiaus ir suaugusiems asmenims su negalia, kurie dėl senatvės ar negalios negali gyventi savarankiškai savo namuose, stacionarias socialinės globos paslaugas.
11. Slaugos namų uždaviniai: 
11.1. teikti senyvo amžiaus ir suaugusiems asmenims su negalia, kurie dėl senatvės ar negalios negali gyventi savarankiškai savo namuose, licencijuotas stacionarias socialinės globos paslaugas, atitinkančias socialines paslaugas reglamentuojančių teisės aktų reikalavimus;
11.2. teikti socialinių paslaugų gavėjams būtiną psichologinę, socialinę, informacinę, specialiąją pagalbą;
11.3. atlikti suaugusių asmenų globėjo arba rūpintojo funkcijas;
11.4. organizuoti ir teikti socialinių paslaugų gavėjams sveikatos priežiūros paslaugas, užtikrinančias asmens fizinę ir psichinę sveikatą, tenkinti tikėjimo poreikius, organizuoti racionalų, o prireikus ir specialų maitinimą, atsižvelgiant į socialinių paslaugų gavėjų sveikatos būklę ir medikų rekomendacijas;
11.5. užtikrinti teikiamų paslaugų kokybę, teisėtumą ir teisingumą.
12. Slaugos namų veiklos sritis – socialinė veikla.
13. Slaugos namų veiklos rūšys:	
13.1. stacionarinė slaugos įstaigų veikla (kodas 87.10);
13.2. stacionarinė pagyvenusių ir neįgalių asmenų globos veikla (kodas 87.30);
13.3. nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla (kodas 88.10);
13.4. kita žmonių sveikatos priežiūros veikla (kodas 86.90).
14. Slaugos namų funkcijos:
14.1. teikia Slaugos namų socialinių paslaugų gavėjams informavimo, konsultavimo, būsto suteikimo, maitinimo, sveikatos priežiūros ir slaugos organizavimo, asmens higienos, religines, laisvalaikio ir užimtumo organizavimo bei kitas paslaugas; 
14.2. pagal sudarytus individualius socialinės globos planus teikia socialinės globos paslaugas, atitinkančias kiekvieno socialinių paslaugų gavėjo savarankiškumo lygį;
14.3. užtikrina socialinių paslaugų gavėjams saugią, tvarkingą ir specialiesiems poreikiams tenkinti pritaikytą aplinką, reikalingą jų kasdieniam gyvenimui;
14.4. sudaro sąlygas darbuotojams tobulinti kvalifikaciją ir profesines kompetencijas;
14.5. viešai skelbia informaciją apie įstaigos veiklą teisės aktų nustatyta tvarka; 
14.6. atlieka suaugusių asmenų globėjo arba rūpintojo funkcijas, atstovauja socialinių paslaugų gavėjų interesams valstybės ir savivaldybių institucijose ir įstaigose, nevyriausybinėse organizacijose, gina jų teises;
14.7. atlieka kitas Lietuvos Respublikos įstatymuose ir kituose teisės aktuose nustatytas funkcijas.

III SKYRIUS
SLAUGOS NAMŲ TEISĖS IR PAREIGOS

15. Slaugos namai, įgyvendindami jiems pavestus tikslus ir uždavinius, atlikdami jiems priskirtas funkcijas, turi teisę:
15.1. parinkti socialinio darbo metodus ir veiklos būdus;
15.2. inicijuoti, vykdyti socialinius projektus, juose dalyvauti;
15.3. gauti paramą Lietuvos Respublikos labdaros ir paramos įstatymo nustatyta tvarka;
15.4. bendradarbiauti su Lietuvos Respublikos valstybės ir rajono savivaldybės institucijomis, įstaigomis, nevyriausybinėmis organizacijomis, kitų valstybių institucijomis bei žiniasklaidos atstovais, sudaryti bendradarbiavimo sutartis su socialiniais partneriais, juridiniais ir fiziniais asmenimis;
15.5. teikti pasiūlymus Kėdainių rajono savivaldybei su Slaugos namų veikla susijusiais klausimais;
15.6. gauti iš valstybės, vietos savivaldos institucijų ir kitų įstaigų informaciją slaugos namų kompetencijos klausimais;
15.7. dalyvauti rajono savivaldybės institucijoms rengiant su Slaugos namų veikla susijusių teisės aktų projektus;
16. Slaugos namų pareigos:
16.1.teikti socialinių paslaugų gavėjams licencijuotas ilgalaikės (trumpalaikės) socialinės globos paslaugas, atitinkančias socialines paslaugas reglamentuojančių teisės aktų reikalavimus;
16.2. užtikrinti kokybišką socialinių paslaugų teikimą;
16.3. garantuoti socialinių paslaugų gavėjams nuolatinę specialistų priežiūrą;
16.4. užtikrinti, kad įstaigoje dirbtų kvalifikuotas personalas;
16.5. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;
16.6. pripažinti kiekvieno socialinių paslaugų gavėjo individualumą, poreikių įvairovę, skirtingus gebėjimus;
16.7. užtikrinti atvirumą vietos bendruomenei;
16.8. sudaryti darbuotojams tinkamas, saugias darbo sąlygas, garantuojančias darbo efektyvumą;
16.9. efektyviai naudoti lėšas ir turtą nuostatuose numatytiems tikslams ir uždaviniams įgyvendinti;
16.10. tinkamai tvarkyti buhalterinę apskaitą.
17. Turėti kitų teisių ir pareigų, jeigu jos neprieštarauja Lietuvos Respublikos įstatymams ir kitiems teisės aktams.

IV SKYRIUS
SLAUGOS NAMŲ VEIKLOS ORGANIZAVIMAS IR VALDYMAS

18. Slaugos namų veikla organizuojama pagal direktoriaus patvirtintus Slaugos namų strateginį ir metinį veiklos planus, kuriems yra pritarusi Slaugos namų taryba;
19. Slaugos namuose gali būti apgyvendintas senyvo amžiaus arba suaugęs asmuo su negalia, kuriam teisės aktų nustatytą tvarka yra nustatytas socialinės globos poreikis ir priimtas sprendimas dėl socialinės globos paslaugų skyrimo.
20. Slaugos namuose apgyvendinant asmenį sudaroma dvišalė sutartis tarp asmens ir Kėdainių rajono savivaldybės administracijos direktoriaus (jo įgalioto asmens). Sutartyje turi būti numatytos paslaugų teikimo sąlygos, šalių teisės ir pareigos, paslaugų apmokėjimo sąlygos ir tvarka, sutarties nutraukimo tvarka.
21. Apgyvendinant asmenis Slaugos namuose, vadovaujamasi higienos normų, socialinės globos normų reikalavimais, patvirtintais sveikatos apsaugos ir socialinės apsaugos ir darbo ministro įsakymais.
22. Slaugos namų savininko teises ir pareigas įgyvendinančios institucijos kompetencija:
22.1. tvirtina Slaugos namų nuostatus;
22.2. priima į pareigas ir atleidžia iš jų ar nušalina nuo pareigų Slaugos namų vadovą;
22.3. skiria ir atšaukia Slaugos namų Stebėtojų tarybos (toliau – Stebėtojų taryba) narius, jeigu įstaiga turi Stebėtojų tarybą;
22.4. priima sprendimą dėl Slaugos namų buveinės pakeitimo;
22.5. priima sprendimą dėl Slaugos namų pertvarkymo, reorganizavimo ar likvidavimo;
22.6. priima sprendimą dėl Slaugos namų filialo steigimo ir jo veiklos nutraukimo;
22.7. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;
22.8. sprendžia kitus Slaugos namų nuostatuose jos kompetencijai priskirtus klausimus.
23. Slaugos namams vadovauja direktorius (toliau vadinamas – direktorius), kuris yra vienasmenis biudžetinės įstaigos valdymo organas. Direktorius pareigas pradeda eiti nuo jo priėmimo į pareigas dienos. Direktorius į pareigas priimamas konkurso būdu penkerių metų kadencijai. Direktorius turi būti nepriekaištingos reputacijos. Direktorius laikomas nepriekaištingos reputacijos, jeigu jis atitinka Lietuvos Respublikos valstybės tarnybos įstatyme įstaigų vadovų nepriekaištingai reputacijai nustatytus reikalavimus. Kadencijų skaičius neribojamas. Direktorius savininko teises ir pareigas įgyvendinančios institucijos sprendimu be konkurso gali būti skiriamas antrajai penkerių metų kadencijai, jeigu kiekvienais kadencijos metais jo veikla buvo įvertinta kaip viršijanti lūkesčius ir (arba) atitinkanti lūkesčius. Direktorius iš pareigų atleidžiamas arba atšaukiamas  teisės aktų nustatyta tvarka Centro savininko teises ir pareigas įgyvendinančios institucijos sprendimu. Direktorius pavaldus ir atskaitingas merui. Centro direktoriaus veikla vertinama kiekvienais metais socialinės apsaugos ir darbo ministro nustatyta tvarka. 
[bookmark: _Hlk169165831]24. Slaugos namų direktoriaus funkcijos:
24.1. direktorius vadovauja Slaugos namų strateginio ir metinio veiklos plano rengimui, juos tvirtina, vadovauja jų vykdymui; 
24.2. nustato Slaugos namų  struktūrą ir darbuotojų pareigybių sąrašą;
[bookmark: _Hlk169169699]24.3. nustato įstaigos darbuotojų darbo apmokėjimo sistemą, jeigu įstaigoje nėra sudaryta kolektyvinė sutartis;
24.4. organizuoja įstaigos finansinę apskaitą pagal Lietuvos Respublikos finansinės apskaitos įstatymą;
24.5. priima ir atleidžia iš pareigų Slaugos namų darbuotojus, tvirtina jų pareigybių aprašymus, atlieka kitas personalo valdymo funkcijas;
24.6. organizuoja  Slaugos namų  darbą,  kad  būtų įgyvendinami tikslai  ir atliekamos nustatytos funkcijos;
24.7. organizuoja informacinės, psichologinės, socialinės, specialiosios ir medicinos pagalbos teikimą Slaugos namų socialinių paslaugų gavėjams;
24.8. tvirtina darbo tvarkos taisykles, skatinimo tvarkas ir kitus darbo organizavimo dokumentus;
24.9. užtikrina bendradarbiavimu pagrįstus santykius, darbuotojų etikos normų laikymąsi, bendruomenės narių informavimą;
24.10. rūpinasi sveikos, saugios, užkertančios kelią bet kokioms smurto, prievartos apraiškoms bei žalingiems įpročiams, aplinkos kūrimu;
24.11. įgyvendina priemones Slaugos namų veiklai tobulinti, organizuoja personalo kvalifikacijos kėlimą; 
24.12. analizuoja įstaigos veiklos ir valdymo išteklių būklę, inicijuoja Slaugos namų vidaus audito vykdymą ir atsako už įstaigos veiklos rezultatus;
24.13. teikia informaciją visai bendruomenei apie Slaugos namuose vykdomas programas, socialinių paslaugų gavėjų priėmimo į Slaugos namus sąlygas, socialines paslaugas, darbuotojų kvalifikaciją, svarbiausius audito rezultatus, bendruomenės tradicijas, įstaigos pasiekimus;
24.14. rūpinasi, kad racionaliai ir taupiai būtų naudojamos Slaugos namams skirtos Savivaldybės biudžeto ir kitos lėšos, tinkamai saugomos materialinės vertybės;
24.15. veikia Slaugos namų vardu, atstovauja jų interesams visose įstaigose ir organizacijose, spręsdamas jo vadovaujamos įstaigos klausimus su kitais fiziniais ir juridiniais asmenimis, pagal kompetenciją sudaro sutartis;
24.16. leidžia įsakymus, kontroliuoja, kaip jie vykdomi;
24.17. teikia savininkui ir kitoms įstatymais numatytoms institucijoms Slaugos namų veiklos ataskaitas;
24.18. sudaro teisės aktų nustatytas komisijas ir grupes;
24.19. organizuoja Slaugos namų dokumentų saugojimą ir valdymą teisės aktų nustatyta tvarka;
24.20. garantuoja,  kad  pagal  Lietuvos  Respublikos viešojo sektoriaus atskaitomybės įstatymą  teikiami ataskaitų rinkiniai ir statistinės ataskaitos būtų teisingi;
24.21.  užtikrina racionalų ir taupų lėšų bei turto naudojimą, veiksmingą   Slaugos namų  vidaus  kontrolės sistemos sukūrimą, jos veikimą ir tobulinimą;
24.22. užtikrina, kad būtų laikomasi įstatymų, kitų teisės  aktų ir Slaugos namų nuostatų.

V SKYRIUS
DARBUOTOJŲ DARBO APMOKĖJIMO
TVARKA IR ATESTACIJA

25. Darbo apmokėjimo tvarką nustato Lietuvos Respublikos įstatymai, Lietuvos Respublikos Vyriausybės nutarimai, Socialinės apsaugos ir darbo ministerijos  teisės aktai. 
26. Slaugos namų direktorius, socialiniai darbuotojai, individualios priežiūros darbuotojai kelia kvalifikaciją ir yra atestuojami socialinės apsaugos ir darbo ministro nustatyta tvarka. 
27. Slaugos namų, slaugytojų, slaugytojų padėjėjų, kineziterapeuto, gydomojo masažo specialisto kvalifikacija keliama vadovaujantis sveikatos apsaugos ministro nustatyta tvarka. 
28. Papildomai Slaugos namuose suteikiama galimybė visiems specialistams kelti kvalifikaciją savišvietos būdu. 

        

VI SKYRIUS
SLAUGOS NAMŲ TURTAS, LĖŠOS, JŲ NAUDOJIMO TVARKA FINANSINĖS VEIKLOS KONTROLĖ IR SLAUGOS NAMŲ VEIKLOS PRIEŽIŪRA

29. Slaugos namai patikėjimo teise valdo, naudojasi ir įstatymų nustatyta tvarka disponuoja perduota žeme, Savivaldybės pastatais, finansiniais ištekliais, inventoriumi, kitu turtu, perduotu pagal panaudos sutartis. Slaugos namų  įgytas turtas nuosavybės teise priklauso Slaugos namų savininkui, o Slaugos namai šį turtą valdo, naudoja ir disponuoja juo teisės aktų nustatyta tvarka. 
30. Slaugos namų lėšų šaltiniai gali būti:
30.1.  valstybės  biudžeto  ir  Savivaldybės biudžeto asignavimai;
30.2.  Valstybinio  socialinio  draudimo fondo  ir   Privalomojo sveikatos   draudimo  fondo  biudžetų, kitų  valstybės ir savivaldybių pinigų fondų lėšos;
30.3. kitos teisėtai gautos lėšos.
31. Slaugos namai turi teisę gauti fizinių ir juridinių asmenų paramą.
32.  Slaugos namų teikiamų paslaugų kainas nustato savininkas.
33.  Visas lėšas Slaugos namai naudoja pagal teisės aktų nustatytą tvarką.
34. Slaugos namų buhalterinė apskaita organizuojama ir finansinių  bei biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.
35. Slaugos namų veiklos priežiūrą vykdo Kėdainių rajono savivaldybės administracijos Socialinės paramos skyrius, Socialinių paslaugų priežiūros departamentas prie Lietuvos Respublikos Socialinės apsaugos ir darbo ministerijos pagal patvirtintas socialinės globos normas, kitos institucijos teisės aktų nustatyta tvarka.
36. Slaugos namų finansinę veiklą kontroliuoja Kėdainių rajono savivaldybės Kontrolės ir audito tarnyba, Centralizuotas vidaus audito skyrius, kitos kontrolės institucijos teisės aktų nustatyta tvarka.

VII SKYRIUS
BAIGIAMOSIOS NUOSTATOS

37. Slaugos namai turi interneto svetainę, atitinkančią teisės aktų nustatytus reikalavimus.
38. Slaugos namų interneto svetainėje ir kitose visuomenės informavimo priemonėse skelbiama informacija apie Slaugos namų teikiamas socialinės globos paslaugas, socialinių paslaugų gavėjų apgyvendinimo tvarką, vykdomas veiklas, darbuotojų kvalifikaciją, laisvas pareigybes, svarbiausius Slaugos namų veiklos įsivertinimo ir išorinio vertinimo rezultatus, Slaugos namų bendruomenės tradicijas, pasiekimus ir kita su socialine veikla susijusi informacija, kuri, vadovaujantis teisės aktais, turi būti skelbiama viešai.
39. Slaugos namų nuostatai keičiami ir papildomi Slaugos namų direktoriaus ar savininko iniciatyva. 
40. Slaugos namai likviduojami, reorganizuojami ar pertvarkomi vadovaujantis Lietuvos Respublikos Biudžetinių įstaigų įstatymu, Lietuvos Respublikos Civiliniu kodeksu, bei kitais teisės aktais savininko sprendimu.
41. Reorganizuodamas, likviduodamas ar pertvarkydamas Slaugos namus savininkas turi užtikrinti visų sutartyse numatytų įsipareigojimų paslaugų gavėjams įvykdymą.
42. Reorganizuodamas, pertvarkydamas ar likviduodamas Slaugos namus, savininkas nustatyta tvarka užtikrina socialinių paslaugų gavėjų socialinę globą reorganizuotoje ar kitoje globos institucijoje.

